**V LISA**

**I osa. Ühtne andmepunktide mudel**

Kõik käesoleva määruse lisades sätestatud andmekirjed muudetakse ühtseks andmepunktide mudeliks, mis on ettevõtjate ja pädevate asutuste ühtsete IT-süsteemide aluseks.

Ühtne andmepunktide mudel peab vastama järgmistele kriteeriumidele:

a) sellega tagatakse kõigi I, III ja VIII lisas sätestatud andmekirjete struktureeritud esitus;

b) sellega määratletakse kõik I–IV ja VIII–IX lisas sätestatud ärikontseptsioonid;

c) sellega esitatakse andmesõnastik, milles määratletakse tabelite, ordinaatide, telgede, valdkondade, mõõtmete ja liikmete nimetused;

d) sellega esitatakse parameetrid, millega määratakse kindlaks andmepunktide omadused või summa;

e) sellega esitatakse andmepunkti määratlused, mida väljendatakse selliste omaduste kogumina, mis määratlevad kontseptsiooni üheselt;

f) see peab hõlmama terviklikku asjakohast tehnilist kirjeldust, mida on vaja selleks, et arendada ühtseid järelevalveandmeid tagavaid IT-aruandluslahendusi.

**II osa. Valideerimiseeskirjad**

Käesoleva määruse lisades sätestatud andmekirjete suhtes kohaldatakse valideerimiseeskirju, et tagada andmete kvaliteet ja ühtsus.

Valideerimiseeskirjad peavad vastama järgmistele kriteeriumidele:

a) nendega määratletakse loogiline seos asjakohaste andmepunktide vahel;

b) nendega hõlmatakse filtrid ja eeltingimused, mis määravad kindlaks andmekogumid, mille suhtes valideerimiseeskirja kohaldatakse;

c) nende alusel kontrollitakse esitatud andmete ühtsust;

d) nende alusel kontrollitakse esitatud andmete täpsust;

e) nendega määratakse kindlaks vaikeväärtused, mida kohaldatakse juhul, kui asjakohast teavet ei ole esitatud.